ไอ.ซี.ซีรีแบรนด์วาโก้เจาะกลุ่มวัยรุ่นหวังดันยอดโต20%
ไอ.ซี.ซี อินเตอร์เนชั่นแนล ทุ่มงบกว่า 150 ล้านบาท รีแบรนด์วาโก้ ลุยเจาะกลุ่มวัยรุ่น ตั้งเป้ายอดโตอย่างน้อย 20%
2 เม.ย. 2553

ไอ.ซี.ซี อินเตอร์เนชั่นแนล ทุ่มงบกว่า 150 ล้านบาท รีแบรนด์วาโก้ ลุยเจาะกลุ่มวัยรุ่น ตั้งเป้ายอดโตอย่างน้อย 20% 
นายธรรมรัตน์ โชควัฒนา กรรมการผู้ช่วยผู้อำนวยการ บริษัท ไอ.ซี.ซี อินเตอร์เนชั่นแนล ผู้ผลิตและจัดจำหน่ายชุดชั้นในสตรี ภายใต้แบรนด์ วาโก้ เปิดเผยว่า ปีนี้เป็นแรกในรอบ 10 ปีที่บริษัทพร้อมที่จะรีแบรนด์วาโก้ ให้มีภาพลักษณ์ที่วัยรุ่นมากขึ้น เพื่อขยายฐานลูกค้าไปยังกลุ่มวัยรุ่นที่มีอายุต่ำกว่า 20 ปี เนื่องจากแบรนด์วาโก้ อยู่ในประเทศไทยและเป็นที่รู้จักมา 40 ปีแล้ว ฐานลูกค้ากลุ่มเดิมเริ่มมีอายุมากขึ้น แต่กลุ่มลูกค้าใหม่มองเห็นว่าแบรนด์วาโก้ เป็นแบรนด์เก่าแก่ จึงต้องปรับแบรนด์ครั้งใหญ่ เพื่อสร้างภาพลักษณ์ใหม่ในใจผู้บริโภคให้มองเห็นว่าแบรนด์วาโก้ เป็นแบรนด์สำหรับวัยรุ่น ผ่านรูปแบบสินค้า การส่งเสริมตลาดผ่านสื่อ และช่องทางจัดจำหน่าย
ทั้งนี้ บริษัทจะใช้งบเพื่อส่งเสริมตลาดครั้งใหญ่ผ่านการจัดกิจกรรม การโฆษณาประชาสัมพันธ์ด้วยลงเบื้องต้น 150 ล้านบาท แบ่งเป็น 50% เพื่อเจาะกลุ่มลูกค้าวัยรุ่น และอีก 50% เพื่อรีแบรนด์ จากงบรวมทั้งปีที่คาดว่าจะใช้ราว 3 – 5% ของยอดขาย โดยบริษัทตั้งเป้าเติบโตทางด้านยอดขายอย่างน้อย 20% หรือคิดเป็นมูลค่าราว 3,600 ล้านบาท
"บริษัทมีความใจว่าปีนี้ยอดขายของบริษัทต้องเติบโตตามเป้าหมายอย่างแน่นอนแม้จะมีปัญหาการเมืองภายในประเทศ และหากว่าปัญหาการเมืองไม่ยื้อเยื้อบริษัทเชื่อว่ายอดขายจะเติบโตมากกว่า 20% เนื่องจากในช่วงอาทิตย์ที่มีการชุมนุมยอดขายของบริษัทลดลงถึง 30 – 40% เมื่อเทียบกับช่วงเดียวกันกับปีที่ผ่านมา เพราะผู้บริโภคไม่สามารถกล้าออกมาจับจ่ายในห้างสรรพสินค้า และหากปัญหานี้ยังยืดเยื้ออยู่บริษัทก็ต้องวางแผนกระตุ้นยอดขายในพื้นที่ที่ไม่มีการชุมนุม หรือผลักดันให้ผู้บริโภคออกมาจับจ่ายในพื้นที่ที่ปลอดภัยทดแทน"นายธรรมรัตน์ กล่าวเพิ่มเติม
สำหรับยอดขายของบริษัทในรอบ 3 ปีที่ผ่านมาไม่มีอัตราการเติบโตเลย หรือเติบโต 0% อันเนื่องมาจากปัญหาเศรษฐกิจและภาพลักษณ์แบรนด์ที่ดูแก่ ดังนั้นบริษัทจึงได้ใช้เวลาที่ผ่านมาเพื่อการเตรียมพร้อมทั้งในแง่สินค้า การวางแผนการตลาด เพื่อรีแบรนด์ครั้งใหญ่ ซึ่งบริษัทเริ่มด้วยการเปิดตัวสินค้าใหม่ในกลุ่มยัง วาโก้ หรือกลุ่มสินค้าวัยรุ่นในคอลเลคชั่น ปิ๊ง และในช่วงที่เหลือของปีนี้บริษัทจะเปิดตัวสินค้าใหม่ในกลุ่มยัง วาโก้อีก 1 คอลเลคชั่น
หลังจากที่บริษัทมุ่งส่งเสริมตลาดในกลุ่มวัยรุ่นแล้วคาดว่าสัดส่วนยอดขายจากสินค้าในกลุ่มวัยรุ่น หรือ ยัง วาโก้ จะเพิ่มขึ้นจาก 20% เป็น 25% ในปีนี้ หรือคิดเป็นยอดขาย 650 ล้านบาท ส่วนอีก 55% เป็นรายได้จากสินค้าในกลุ่มผู้หญิงวัยทำงาน และวัยผู้ใหญ่ และอีก 20% เป็นสินค้าในกลุ่มผู้สูงอายุ 
ส่วนจุดจำหน่ายในปีนี้ บริษัทวางแผนที่จะเปิดแฟล็กชิพสโตร์สำหรับขายสินค้าภายใต้แบรนด์วาโก้ โดยเฉพาะ คาดว่าในช่วงครึ่งปีหลังนี้ จากปัจจุบันที่บริษัทมียอดขายทั้งสิ้น 40 จุด ร้านเอสบีเอ ช็อป 50 สาขาทั่วประเทศ 
นายธรรมรัตน์ กล่าวเพิ่มเติมว่า การที่บริษัทหันมาจับกลุ่มลูกค้าวัยรุ่น เนื่องจากปัจจุบันกลุ่มวัยรุ่นมีการเปลี่ยนแบรนด์ได้ง่าย ไม่มีแบรนด์รอยัลตี้ หรือความจงรักภักดีต่อแบรนด์ แต่จะตัดสินใจซื้อด้วยรูปแบบที่ชื่นชอบ และกลุ่มวัยรุ่นในยุคนี้สามารถตัดสินใจซื้อสินค้าได้ด้วยตัวเองโดยไม่ต้องรอขอเงินจากผู้ปกครองอย่างแต่ก่อน